
BIROULUI  PERMANENT

AL

CAMEREI DEPUTAŢILOR

  

Vă înaintăm, alăturat, RAPORTUL COMUN asupra propunerii legislative pentru completarea Legii 215 din 23 aprilie 2001 privind administraţia publică locală, trimisă Comisiei juridice, de disciplină şi imunităţi şi Comisiei pentru administraţie publică şi amenajarea teritoriului, cu adresa nr. PL- x 450 din 11 septembrie 2018 şi înregistrată cu nr. 4c-13/450 din 12 septembrie 2018, respectiv cu nr. 4c-6/380/2018.
     În raport cu obiectul şi conţinutul său, propunerea legislativă face parte din categoria legilor organice.

                  PREŞEDINTE,                                             PREŞEDINTE,                                           

                Nicuşor HALICI                                     Florin Claudiu ROMAN

Bucureşti, 9 octombrie 2018
RAPORT  COMUN

asupra propunerii legislative pentru completarea Legii 215 din 23 aprilie 2001 privind administraţia publică locală
(PLx.450/2018)


 În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, prin adresa nr. PLx.450 din 11 septembrie 2018, Comisia juridică, de disciplină şi imunităţi şi Comisia pentru administraţie publică şi amenajarea teritoriului au fost sesizate spre dezbatere în fond cu propunerea legislativă pentru completarea Legii 215 din 23 aprilie 2001 privind administraţia publică locală.

Potrivit dispoziţiilor art. 75 din Constituţia României, republicată, şi ale 92 din Regulamentul Camerei Deputaţilor, republicat, cu modificările şi completările ulterioare, Camera  Deputaţilor este primă Cameră sesizată. 

Consiliul Legislativ, prin avizul nr. 485 din 21.05.2018, a avizat favorabil iniţiativa legislativă.

Guvernul, prin punctul de vedere nr.1006 din 29.05.2018, nu susţine adoptarea acestei iniţiative legislative.

Propunerea legislativă are ca obiect de reglementare instituirea dreptului parlamentarilor de a propune proiecte de hotărâri locale/judeţene şi de a participa şi lua cuvântul la lucrările consiliului local/judeţean al unităţii administrativ-teritoriale din circumscripţia în care au fost aleşi şi a dreptului de a participa la aceste şedinţe, sub sancţiunea angajării răspunderii contravenţionale, respective penale a persoanelor care împiedică/limitează exercitarea dreptului de a participa la aceste şedinţe.
Membrii Comisiei juridice, de disciplină şi imunităţi şi membrii Comisiei pentru administraţie publică şi amenajarea teritoriului au examinat propunerea legislativă în şedinţe separate. 



Membrii Comisiei pentru administraţie publică şi amenajarea teritoriului au dezbătut iniţiativa legislativă în şedinţa din 25 septembrie 2018. Din numărul total de 23 membri ai Comisiei pentru administraţie publică şi amenajarea teritoriului au participat la dezbateri 21 deputaţi. La dezbateri a participat, în calitate de invitat, doamna Sirma Caraman – secretar de stat în cadrul Ministerului Dezvoltării Regionale şi Administraţiei Publice.


Membrii Comisiei juridice, de disciplină şi imunităţi au dezbătut propunerea legislativă în şedinţa din 9 octombrie 2018. 


La dezbateri au fost prezenţi deputaţi, membri ai Comisiei juridice, de disciplină şi imunităţi, conform listei de prezenţă.


În urma dezbaterilor, membrii celor două Comisii au hotărât, cu majoritate de voturi, respingerea propunerii legislative pentru completarea Legii 215 din 23 aprilie 2001 privind administraţia publică locală deoarece soluţiile pe care le cuprind noile reglementări creează premisele unor vicii de neconstituţionalitate, plecând de la o premisă greşită în interpretarea principiului echilibrului puterilor în stat, cu ignorarea principiului autonomiei locale, pe baza căruia se organizează şi funcţionează administraţia publică locală în România. 

În raport cu obiectul şi conţinutul reglementării, propunerea legislativă face parte din categoria legilor organice.
	                                   PREŞEDINTE                                                                                  
                                  Nicuşor HALICI                                   
                                  SECRETAR    

                        Aida Cristina CĂRUCERU

	                  PREŞEDINTE
            Florin Claudiu ROMAN 
                    SECRETAR

         Simona BUCURA-OPRESCU

	    Consilier parlamentar,
      Muşat Alexandra
	                                                                     Consilier parlamentar,
                                                                         Nicoleta Toma

